# Josep Nogué i Felip

Josep Nogué i Felip (Igualada, Anoia, 4 d'abril de 1946) és un economista i activista social català.

## Trajectòria
### Joventut

Nascut a Igualada el 1946, en el si d’una família nombrosa de 9 germans, es llicencià en Ciències econòmiques al mateix temps que treballava en una entitat bancària. Com que havia tingut una formació religiosa, de ben jove va entrar a formar part del Moviment Junior d'Acció Catòlica i de la Joventunt Independent Catòlica. Allà va començar a cultivar un compromís social i polític creixent que va resultar, en primer lloc, en un lligam a la Unió Sindical Obrera (USO), on va ser detingut i multat el 1971 i jutjat a Madrid (Tribunal de Orden Público) el 1974. En segon lloc, va militar en el Partit Comunista d'Espanya Internacional.

### Vida laboral, política i activista

El 1972 es va traslladar a viure a Cornellà de Llobregat, al barri de Sant Ildefons, població amb la qual, i també amb el Baix Llobregat en general, va adquirir un fort compromís social que el portà a participar en diverses entitats socials, sindicals, veïnals, municipalistes i polítiques. Pel que fa al seu compromís polític, va formar part de la candidatura del PSUC encapçalada per Frederic Prieto i Caballé. En aquest període, el 1981, es va produir una fractura en el 5è congrés del PSUC entre els sectors eurocomunista i prosoviètic i el grup municipal comunista es va dividir. Arrel d'aixo, alguns regidors es van afiliar amb el Partit Comunista de Catalunya, van perdre la seva condició de regidors i es van destituir responsabilitats del regidor independent del PSUC Joan tardà i Coma, per la qual cosa es van cobrir les vacants i Nogué va completar el nou grup municipal comunista. Amb aquest partit va guanyar les primeres eleccions municipals democràtiques després del franquisme l'any 1979. Va ser tinent d'alcalde d'Hisenda fins al 1985 i després de Governació fins al 1987. Durant la seva trajectòria laboral, va treballar durant diverses dècades a Caixa Catalunya, i també ha col·laborat activament amb l'observatori econòmic digital Eixos.cat.

## Reconeixements

Des de l'any 2016 va impulsar el Viquiprojecte Cornellà. El 2 de febrer del 2023 Josep Nogué fou nomenat membre d'honor d'Amical Wikimedia després de 5 anys de refusar-lo com el primer afiliat al món circumscrit a la projecció d'una llengua i no en l'àmbit d'un Estat. Es va premiar el fet que, gràcies a la seva tasca, Amical Wikimedia va rebre el reconeixement internacional de la Fundació Wikimedia i que també va ser partícip a l'hora de rebre el Premi Nacional de Cultura del 2014. Nogué va rebre una distinció en reconeixement de la seva trajectòria a l'entitat, de la qual fou soci fundacional i va assumir la tresoreria des de la creació de l'associació, el 2009, i fins al 2016, i també per la seva contribució a les successives juntes. La Sala Titan de la Biblioteca Marta Mata de Cornellà de Llobregat acollí aquest acte de nomenament de Josep Nogué com a membre d'honor d'Amical Wikimedia.

## Referències

* ↑ Associació per a la Memòria Històrica i Democràtica del Baix Llobregat, 2006, p. 237-241.
* 1 2 «Josep Nogué serà nomenat dijous membre d'honor d'Amical Wikimedia». El Baix. La Informació del Baix Llobregat, 29-01-2023 [Consulta: 29 gener 2023].
* ↑ «Juntas Electorales Provinciales: Zona Electoral Provincial de Barcelona. Cornellà de Llobregat». Butlletí Oficial de la Província de Barcelona, Núm. 87, 12-04-1983, pàg. 27 [Consulta: 1r febrer 2023].
* 1 2 «Amical Wikimedia nomena Josep Nogué membre d'honor». La Premsa del Baix, 29-01-2023 [Consulta: 1r febrer 2023].
* ↑ «Amical Wikimedia nomena Josep Nogué i Felip com a membre d'honor de l'entitat». Ràdio Cornellà, 03-02-2023. [Consulta: 11 març 2023].
* ↑ «L’exregidor Josep Nogué rep una distinció pel seu impuls a la Viquipèdia». Línia Cornellà, 30-01-2023 [Consulta: 1r febrer 2023].
* ↑ «Acte de distinció d'Amical Wikimedia». Ajuntament de Cornellà de Llobregat. [Consulta: 1r febrer 2023].

## Bibliografia

* Tardà i Coma, Joan. Gent de Cornellà de Llobregat. L'Avenç de Cornellà, 2021 (Llibres de l'Avenç de Cornellà, 23). ISBN 978-84-09-30320-5.
* Peatones de la historia del Baix Llobregat : testimonios y biografías. Associació per a la Memòria Històrica i Democràtica del Baix Llobregat, 2006.
* Congrés de cultura catalana. Curial, 1978. ISBN 8429714006.

## Enllaços externs

* Josep Nogue Felip a Memòria Antifranquista